作者:張潮
標題:雜曲歌辭：長幹行
內容:婿貧如珠玉，婿富如埃塵。貧時不忘舊，富貴多寵新。妾本富家女，與君為偶匹。惠好一何深，中門不曾出。妾有繡衣裳，葳蕤金縷光。念君貧且賤，易此從遠方。遠方三千里，發去悔不已。日暮情更來，空望去時水。孟夏麥始秀，江上多南風。商賈歸欲盡，君今尚巴東。巴東有巫山，窈窕神女顏。常恐遊此山，果然不知還。